34 Kaapse skole in vakansie besteelFoto bloot ter illustrasie. (Foto: Jake Noren/Unsplash) Die Wes-Kaapse Onderwysdepartement het Woensdag gesê dat 34 skole oor die afgelope skoolvakansie besteel of gevandaliseer is. Volgens Kerry Mauchline, woordvoerder, is altesame 41 voorvalle van inbrake en vandalisme in Desember 2021 en Januarie 2022 aangemeld. Die meeste hiervan was gering terwyl twee voorvalle meer ernstig van aard was. “Dit is ’n aansienlike afname in vergelyking met die 59 voorvalle wat in die Desember 2020/Januarie 2021-vakansie aangemeld is (met inagneming dat die 2020-’21-vakansie baie langer was), maar dit bly nietemin ’n ernstige bekommernis.” Items wat tydens die jongste voorval gesteel is, sluit in IT- en oudiovisuele toerusting, elektriese kabels en toebehore, heinings, waterpype, ablusietoebehore, lugversorgingseenhede, petroltenks, skryfbehoeftes, kombuistoerusting, Covid-19-veiligheidsvoorrade, fietse en werkswinkelgereedskap. Daar was ook voorvalle van vandalisme, veral die breek van vensters, asook skade aan skoolgeboue tydens inbrake. Volgens Mauchline word die totale koste van herstelwerk en die vervanging van gesteelde eiendom nog bereken. “Dit plaas ŉ verdere finansiële las op die departement én op skole, wat nie een van die twee kan bekostig nie. “Die departement het sekuriteit aan 477 skole tydens die vakansietyperk verskaf, maar in sommige gevalle kon selfs sekerheidswagte en veiligheidskameras nie vasberade misdadigers stuit nie.” Die departement het opnuut ŉ beroep op lede van die publiek gedoen om enige verdagte aktiwiteite by ŉ skool op die Veilige Skole-noodnommer (080 045 4647) aan te meld. “Gemeenskappe moenie hul vermoë onderskat om die polisie te help om misdadigers uit te vang, te ondersoek en in hegtenis te neem nie. Die publiek is ons oë en ore op die grond. Selfs die geringste brokkie inligting kan waardevol wees. “Iewers weet iemand wie hierdie oortreders is. Ons moedig hulle aan om die regte ding te doen en met inligting na vore te kom sodat die oortreders aan die pen kan ry.”